আবার ধাক্কা খেল দালাল স্ট্রিট! বৃহস্পতিবার ৮০৭ পয়েন্ট পড়ল সেনসেক্স। এই পতন ছিল ছ’মাসে সবচেয়ে বেশি। নরেন্দ্র মোদী কেন্দ্রে ক্ষমতায় আসার পর এই প্রথম সেনসেক্সের এতটা পতন ঘটল। প্রথম থেকেই নিম্নমুখী সূচক দিনের শেষে ছিল ২২,৯৫২ পয়েন্টে। রাষ্ট্রায়ত্ত ব্যাঙ্কগুলির অনাদায়ী ঋণের পরিমাণ বেড়ে যাওয়ায় তাদের লাভ কমেছে। যা এদিন শেয়ার-কারবারিদের আতঙ্কের অন্যতম বড় কারণ। গত ডিসেম্বরে শেষ হওয়া ত্রৈমাসিকে ভারতীয় স্টেট ব্যাঙ্কের লাভের পরিমাণ কমেছে ৬৭ শতাংশ। অনাদায়ী ঋণের বোঝায় ক্ষতি হয়েছে অন্য ব্যাঙ্কগুলিরও। আন্তর্জাতিক স্তরে আমেরিকার শীর্ষ ব্যাঙ্ক ফেডারেল রিজার্ভের চেয়ারম্যান জেনেট ইয়ালেন সে দেশের আর্থিক বৃদ্ধি সম্পর্কে এখনই তেমন আশাবাদী নন। তা-ও ভারতের বাজারে প্রভাব ফেলেছে। এদিন দালাল স্ট্রিটে ধসের জেরে বিনিয়োগকারীদের তিন লক্ষ কোটি টাকার সম্পত্তি মুছে গিয়েছে। আঁচ পড়েছে টাকার দামেও। সোনার দামও এক লাফে প্রায় ৮০০ টাকা বেড়ে গিয়েছে।
প্রতিবন্ধী ধর্ষিতার ক্ষতিপূরণ
প্রতিবন্ধী ধর্ষিতাদের ক্ষতিপূরণের নীতি তৈরির জন্য রাজ্য এবং কেন্দ্রশাসিত অঞ্চলগুলিকে নির্দেশ দিল সুপ্রিম কোর্ট। ছত্তীসগঢ়ের এক দৃষ্টিহীন নির্যাতিতার করা মামলার শুনানিতে বৃহস্পতিবার এই নির্দেশ দিয়েছে বিচারপতি এম ওয়াই ইকবালের নেতৃত্বাধীন বেঞ্চ। প্রসঙ্গত, ধর্ষিতাদের ক্ষতিপূরণের জন্য ইতিমধ্যেই নীতি রূপায়ণ করেছে মমতা বন্দ্যোপাধ্যায়ের সরকার। ২০ বছর আগে ওই মহিলাকে (তখন নাবালিকা) বিয়ের মিথ্যা প্রতিশ্রুতি দিয়ে সহবাস করেছিল এক বিবাহিত ব্যক্তি। ওই মহিলার বয়স এখন ৩৭ বছর। তাঁকে বাকি জীবন মাসিক আট হাজার টাকা ক্ষতিপূরণ দেওয়ার জন্য ছত্তীসগঢ় সরকারকে নির্দেশ দিয়েছে আদালত।
পড়ুয়ারা রাষ্ট্রদ্রোহী। বলল পুলিশ
আফজল গুরুর নামে জয়ধ্বনি দেওয়ায় পড়ুয়াদের বিরুদ্ধে রাষ্ট্রদ্রোহিতার অভিযোগ আনল দিল্লি পুলিশ। মঙ্গলবার জওহরলাল নেহরু বিশ্ববিদ্যালয়ে আফজল গুরুর মৃত্যুবার্ষিকীতে এক অনুষ্ঠানে হাতাহাতি হয় দু’টি ছাত্র সংগঠনের মধ্যে। রাষ্ট্রীয় স্বয়ংসেবক সঙ্ঘের ছাত্র শাখা এবিভিপি’র অভিযোগ, ‘ডেমোক্র্যাটিক স্টুডেন্টস ইউনিয়নে’র সমর্থকেরা সংসদ হামলায় মৃত্যুদণ্ডপ্রাপ্ত আফজলকে শহিদ হিসাবে উল্লেখ করে জয়ধ্বনি দেন।
দিল্লিতে ফিরছে জোড়-বিজোড়
আবার দিল্লির রাস্তায় ফিরছে জোড়-বিজোড় নম্বরের গাড়ি। বৃহস্পতিবার সাংবাদিক বৈঠকে একথা ঘোষণা করেছেন দিল্লির মুখ্যমন্ত্রী অরবিন্দ কেজরীবাল। আগামী ১৫ থেকে ৩০ এপ্রিল দিল্লির রাস্তায় চালু থাকবে জোড়-বিজোড় ব্যবস্থা। প্রথম বারের মতোই মহিলা, মোটরবাইক আরোহী এবং ভিআইপি’রা এই নিয়মের বাইরে থাকবেন।
জরিমানা দিয়েছেন শাহরুখ
বাড়ির সামনে বেআইনি র‌্যাম্প তৈরির জন্য বৃহন্মুম্বই পুরসভাকে ১ লক্ষ ৯৩ হাজার টাকা জরিমানা দিয়েছিলেন শাহরুখ খান। অনিল গলগলি নামে এক ব্যক্তির তথ্য জানার অধিকার আইনে আবেদনে এই তথ্য মিলেছে। জানা গিয়েছে, গত বছরের ১১ মার্চ সিটি ব্যাঙ্কের একটি চেকে ওই টাকা দিয়েছিলেন শাহরুখ।
উৎফুল্ল

বৃহস্পতিবার মুঘল গার্ডেনে ফুলের প্রদর্শনীর উদ্বোধন করলেন রাষ্ট্রপতি প্রণব মুখোপাধ্যায়।—পিটিআই